Blitsbokke gaan druk in Kaap voel | Netwerk24
Deur Marnus Kok 08 Desember 2019 15:15
Suid-Afrika het Nieu-Seeland Saterdag met 15-0 in die eindstryd in Dubai geklop en sal oorloop van selfvertroue vir die Kaapstad-toernooi, wat Vrydag begin.
Die Blitsbokke nadat hulle Saterdag as kampioen op die Dubai-sewestoernooi gekroon is. Foto: Getty Images
“Dit was ’n baie spesiale vertoning wat die manne gelewer het. Die spelers het beslis die laaste ruk gegroei,” sê Jonathan Mokuena, ’n voormalige Blitsbok-kaptein.
“Suid-Afrika begin oor die algemeen goed in Dubai, maar nou gaan die uitdaging wees om die druk te hanteer. Neil (Powell, afrigter van die Blitsbokke) het dit reggekry om die ouens te laat glo in die trui.”
Voor ’n volgepakte Kaapstad-stadion kan die Blitsbokke maar weet daar gaan hoë verwagtinge van hulle gekoester word. Sedert die toernooi vir die eerste keer in 2015 in die Moederstad gehou is, kon Suid-Afrika nog net daardie eerste jaar daarin slaag om as kampioen gekroon te word.
“Ons weet nou die Blitsbokke kan aanval en verdedig. Nou gaan hulle egter nog ekstra druk moet hanteer.
Daar gaan nou nog ’n paar duisend ekstra mense wees wat die Blitsbokke ondersteun.
“Daar gaan nou nog ’n paar duisend ekstra mense wees wat die Blitsbokke ondersteun. Mense soos die oom en tannie by die huis wat die aksie op televisie volg en nie gewoonlik rugby kyk nie,” sê Mokuena, wat die Suid-Afrikaanse sewesspan tussen 2005 en 2008 verteenwoordig het.
Die Blitsbokke se verdediging is reeds die afgelope klompie jare een van hul sterkpunte, maar in die Woestynstad het hulle boonop met ’n speler soos Rosko Specman aan die spits op die aanval uitgeblink.
Maar die rol van werkesels voorlangs soos Ryan Oosthuizen en Chris Dry kan nie misgekyk word nie. Oosthuizen het sy lyf op die spel geplaas en vir ’n vale omgekeerde besit bewerkstellig en Dry was ook nie skaam om sy lyf op die spel te plaas nie.
Die Blitsbok Rosko Specman, hier in aksie teen Samoa in die halfeindstryd in Dubai, het verdedigers die hele naweek slapelose nagte besorg. Foto: Getty Images
Nog ’n oud-Blitsbok, MJ Mentz, wat deesdae hulpafrigter by die Pumas is, sê met die oorwinning is dit duidelik dat sewesrugby in Suid-Afrika kerngesond is.
“Die ouens speel beslis vir mekaar. Ons het nog nooit die grootste spelers (fisiek) gehad nie, maar dit keer die spelers nie. Daar is ’n gees en eenheid in die span.
“Ek was verlede Vrydag by die span se oefening in Stellenbosch en dit het vir my uitgestaan.
“Die ander ding is dat daar onderlinge kompetisie vir plek in die span is, so die ouens druk om hul plek in die span te behou,” sê hy.
Wat betref die goeie verdediging sê Mentz, wat die Blitsbokke tussen 2007 en 2011 verteenwoordig het, dít is wat die deurslag gee.
“In die eindstryd was dit duidelik dat ons gaan wen as gevolg van ons verdediging. Om goed op die aanval te wees wen vir jou wedstryde, maar goeie verdediging wen vir jou toernooie,” sê Mentz.
Meer oor: Kaapstad | Mj Mentz | Jonathan Mokuena | Sewesrugby | Blitsbokke